CELEX: 32019D1146
Language: el
Date: 2019-07-04 00:00:00
Title: Εκτελεστική απόφαση (ΕΕ) 2019/1146 της Επιτροπής, της 4ης Ιουλίου 2019, για την περάτωση της διαδικασίας αντιντάμπινγκ σχετικά με τις εισαγωγές χαλύβδινων πασσαλοσανίδων θερμής έλασης καταγωγής Λαϊκής Δημοκρατίας της Κίνας

5.7.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 181/89
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2019/1146 ΤΗΣ ΕΠΙΤΡΟΠΗΣ
         της 4ης Ιουλίου 2019
         για την περάτωση της διαδικασίας αντιντάμπινγκ σχετικά με τις εισαγωγές χαλύβδινων πασσαλοσανίδων θερμής έλασης καταγωγής Λαϊκής Δημοκρατίας της Κίνας
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (1), και ιδίως το άρθρο 9 παράγραφος 1,
         Εκτιμώντας τα ακόλουθα:
         1.   ΔΙΑΔΙΚΑΣΙΑ
         
         
                     (1)
                  
                  
                     Στις 24 Μαΐου 2018 η Ευρωπαϊκή Επιτροπή («η Επιτροπή») κίνησε διαδικασία αντιντάμπινγκ σχετικά με τις εισαγωγές χαλύβδινων πασσαλοσανίδων θερμής έλασης καταγωγής Λαϊκής Δημοκρατίας της Κίνας με τη δημοσίευση ανακοίνωσης για την έναρξη διαδικασίας στην Επίσημη Εφημερίδα της Ευρωπαϊκής Ένωσης (2).
                  
               
                     (2)
                  
                  
                     Η έρευνα άρχισε μετά την υποβολή καταγγελίας από την εταιρεία EUROFER («ο καταγγέλλων») εξ ονόματος δύο παραγωγών της Ένωσης που αντιπροσωπεύουν το 100 % της συνολικής ενωσιακής παραγωγής χαλύβδινων πασσαλοσανίδων θερμής έλασης. Η καταγγελία περιείχε αποδεικτικά στοιχεία περί της ύπαρξης πρακτικής ντάμπινγκ και συνακόλουθης σημαντικής ζημίας, στοιχεία τα οποία θεωρήθηκαν επαρκή για να δικαιολογήσουν την έναρξη έρευνας.
                  
               
                     (3)
                  
                  
                     Στην ανακοίνωση για την έναρξη της διαδικασίας, η Επιτροπή κάλεσε τα ενδιαφερόμενα μέρη να έλθουν σε επαφή με τις υπηρεσίες της για να συμμετάσχουν στην έρευνα. Επιπλέον, η Επιτροπή ενημέρωσε ειδικά τον καταγγέλλοντα, τους άλλους γνωστούς ενωσιακούς παραγωγούς, τους γνωστούς παραγωγούς-εξαγωγείς και τις αρχές της Κίνας, τους γνωστούς εισαγωγείς, προμηθευτές και χρήστες, τους εμπόρους, καθώς και τις ενώσεις που ήταν γνωστό ότι ενδιαφέρονταν για την έναρξη της έρευνας και τους κάλεσε να συμμετάσχουν.
                  
               
                     (4)
                  
                  
                     Στις 22 Φεβρουαρίου 2019 η Επιτροπή ενημέρωσε όλα τα ενδιαφερόμενα μέρη ότι είχε αποφασίσει να μην επιβάλει προσωρινά μέτρα στην προκείμενη υπόθεση, αλλά να συνεχίσει την έρευνα.
                  
               2.   ΑΝΑΚΛΗΣΗ ΤΗΣ ΚΑΤΑΓΓΕΛΙΑΣ ΚΑΙ ΠΕΡΑΤΩΣΗ ΤΗΣ ΔΙΑΔΙΚΑΣΙΑΣ
         
         
                     (5)
                  
                  
                     Με επιστολή της 11ης Απριλίου 2019, ο καταγγέλλων ενημέρωσε την Επιτροπή ότι ανακαλεί την καταγγελία του.
                  
               
                     (6)
                  
                  
                     Σύμφωνα με το άρθρο 9 παράγραφος 1 του κανονισμού (ΕΕ) 2016/1036, η διαδικασία είναι δυνατόν να περατωθεί σε περίπτωση ανάκλησης της καταγγελίας, εκτός αν κρίνεται ότι η περάτωσή της δεν είναι προς το συμφέρον της Ένωσης.
                  
               
                     (7)
                  
                  
                     Από την έρευνα δεν είχαν προκύψει στοιχεία που να δείχνουν ότι η περάτωση της διαδικασίας δεν θα ήταν προς το συμφέρον της Ένωσης. Στο πλαίσιο αυτό, η Επιτροπή επισήμανε ότι δεν είχαν υποβληθεί παρατηρήσεις από μέρη εκ των αναφερόμενων στο άρθρο 21 του βασικού κανονισμού, για παράδειγμα από χρήστες, εισαγωγείς ή καταναλωτές, με τις οποίες να υποστηρίζεται ότι η εν λόγω περάτωση δεν θα ήταν προς το συμφέρον της Ένωσης. Ως εκ τούτου, η Επιτροπή έκρινε ότι η έρευνα σχετικά με τις εισαγωγές στην Ένωση χαλύβδινων πασσαλοσανίδων θερμής έλασης καταγωγής Λαϊκής Δημοκρατίας της Κίνας θα πρέπει να περατωθεί χωρίς τη συναγωγή επίσημων συμπερασμάτων ως προς την ύπαρξη ή όχι πρακτικής ντάμπινγκ και ζημίας ή ως προς οποιαδήποτε άλλη πτυχή της έρευνας.
                  
               
                     (8)
                  
                  
                     Επομένως, η Επιτροπή κατέληξε στο συμπέρασμα ότι η διαδικασία αντιντάμπινγκ σχετικά με τις εισαγωγές στην Ένωση χαλύβδινων πασσαλοσανίδων θερμής έλασης καταγωγής Λαϊκής Δημοκρατίας της Κίνας θα πρέπει να περατωθεί χωρίς την επιβολή μέτρων.
                  
               
                     (9)
                  
                  
                     Τα ενδιαφερόμενα μέρη ενημερώθηκαν σχετικά και τους δόθηκε η ευκαιρία να διατυπώσουν τις παρατηρήσεις τους. Ωστόσο, δεν υποβλήθηκαν παρατηρήσεις από ενδιαφερόμενα μέρη.
                  
               
                     (10)
                  
                  
                     Η παρούσα απόφαση είναι σύμφωνη με τη γνώμη της επιτροπής που έχει συσταθεί βάσει του άρθρου 15 παράγραφος 1 του κανονισμού (ΕΕ) 2016/1036,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η διαδικασία αντιντάμπινγκ σχετικά με τις εισαγωγές χαλύβδινων πασσαλοσανίδων θερμής έλασης που υπάγονται στον κωδικό ΣΟ ex 7301 10 00 (κωδικός TARIC 7301100010), καταγωγής Λαϊκής Δημοκρατίας της Κίνας, περατώνεται.
         
         
            Άρθρο 2
            Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 4 Ιουλίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 176 της 30.6.2016, σ. 21.
         
            (2)  Ανακοίνωση για την έναρξη διαδικασίας αντιντάμπινγκ σχετικά με τις εισαγωγές χαλύβδινων πασσαλοσανίδων θερμής έλασης καταγωγής Λαϊκής Δημοκρατίας της Κίνας (ΕΕ C 177 της 24.5.2018, σ. 6).